Hayabusa 2

Hayabusa 2 (はやぶさ, "muuttohaukka") on Japanin avaruusjärjestö JAXAn operoima miehittämätön avaruusluotain, jonka päätarkoitus on noutaa näyte asteroidin (162173) Ryugu (1999 JU3) pinnasta ja tuoda se takaisin Maahan. Avaruusohjelma jatkaa ensimmäisen, asteroidi (25143) Itokawalta näytteen noutaneen Hayabusa-luotaimen jalanjäljissä. Luotain laukaistiin 3. joulukuuta 2014 Tanegashiman avaruuskeskuksesta. Se saavutti kohteensa heinäkuussa 2018 ja palasi Maahan joulukuussa 2020.  

Hayabusa 2 -luotain laskeutui onnistuneesti 162173 Ryugu -asteroidille 22. helmikuuta 2019.  MINERVA-II1:n Rover-1A- ja Rover-1B-liikkujat laukaistiin asteroidille syyskuussa 2018. Ne ovat ensimmäiset asteroidin pinnalla liikkuvat robotit.  Huhtikuussa 2019 luotain pudotti asteroidin pinnalle räjähdettä sisältävän törmäyttimen.  Törmäytin toimi aiotusti ja 5. toukokuuta sen irrottamasta massasuihkusta saatiin kuva itse luotaimesta irrotetulla DCAM3:lla. Maahan tuotava näyte oli tarkoitus ottaa törmäyttimen tekemästä kraatterista. Luotaimen näytteenotto-osa palasi Maahan joulukuussa 2020, kun se laskeutui Australiaan.

Projektinjohtajana toimii Hitoshi Kuninaka.

Vuonna 2013 The Planetary Society keräsi nimiä lähetettäväksi luotaimen mukana asteroidille.

 Tekniset tiedot 
Luotain on kooltaan 1 × 1,6 × 1,4 m (aurinkopaneelein 6 m) ja painaa noin 600 kg. Luotaimen on valmistanut NEC. Se on varustettu aurinkopaneelien lisäksi ionimoottorein sekä päivitetyin navigaatio- ja asennonkorjausjärjestelmin.  

Luotaimen kyydissä on Saksan avaruus- ja ilmailukeskuksen ja Ranskan avaruusjärjestön valmistama laskeutuja MASCOT (Mobile Asteroid Surface Scout), joka painaa kymmenen kilogrammaa. Mittalaitteina laskeutujalla on infrapunaspektrometri, magnetometri, radiometri ja kamera.  

MINERVA-II (MIcro Nano Experimental Robot Vehicle for Asteroid, the second generation) osa sisältää kolme liikkujaa. Siihen kuuluu kaksi luotaimen pohjaan kiinnitettyä laukaisinosaa. MINERVA-II1 -laukaisin sisältää kaksi 1,1 kg massaista liikkujaa, Rover-1A ja Rover-1B. MINERVA-II2 sisältää yhden 1 kg massaisen liikkujan, ROVER-2. 

Luotaimen kyydissä on pieni räjähtävä törmäytin, joka pudotetaan luotaimesta asteroidin pinnalle ja räjäytetään, jotta Maahan tuotava näyte saadaan kerättyä pintaa syvemmältä. 

 Näytteet 
Ensimmäinen pintanäytteenotto suoritettiin 21. helmikuuta 2019. Näytteiden kerääminen asteroidin pinnan alta vaati iskulaitteen, jolla astedroidin pintakerros räjäytettiin ja täten päästiin käsiksi materiaaleihin, jotka eivät ole avaruussään vaikutuksen alaisia. Näytteet varastoitiin näytteiden palautuskapselin (SRC) suljettuihin ja lämpöeristettyihin säiliöihin. Vuoden 2020 joulukuussa näytekapseli laskeutui Woomeran testialueelle Australiaan.

Tutkijat ovat löytäneet Ryugun näytteistä yli 20 aminohappoa, jotka ovat DNA:n rakennuspalkoita. Näytteet sisälsivät muun muassa hiilimolekyylejä, B3-vitamiinia sekä urasiilia, joka on yksi neljästä RNA:n komponenteista. Näytteestä saatujen tulosten perusteella on tehty ehdotuksia siitä, että maanpäällinen elämä on mahdollisesti alkujaan peräisin ulkoavaruudesta ja että vastaavanlaiset asteroidit ovat voineet tuoda maahan elämää edellyttäviä yhdisteitä ja molekyylejä. 

 Katso myös 
 Hayabusa - Vastaava aiempi luotain.
 OSIRIS-REx - Nasan vastava hanke.

 Lähteet 

 Aiheesta muualla 

Luokka:Avaruusluotaimet